এ দিকে, রাজনৈতিক মামলাগুলোর পাশাপাশি নতুন করে অনেককে নিরাপদ সড়ক চাই আন্দোলনে উসকানি প্রদানের মামলায় জড়ানো হয়েছে। বিশেষ করে ২০-দলীয় জোটের অন্তর্ভুক্ত দলগুলোর ছাত্রসংগঠনগুলোর অনেক নেতাকর্মী উসকানি প্রদানের মামলায় আসামি হয়েছেন। এলাকায় নেই এমন অনেকেই মামলার আসামি হয়েছেন। কুমিল্লা দক্ষিণ জেলা ছাত্রদলের এক নেতা দেড় বছর ধরে গুলশানের একটি বেসরকারি প্রতিষ্ঠানে চাকরি করছেন। ওই নেতাকে উসকানি প্রদানের মামলার আসামি করা হয়েছে। যে কারণে কোরবানির ঈদে তিনি বাড়িতেও যেতে পারেননি। ওই নেতার ভাই জানিয়েছেন, পুলিশ তাদের বাড়িতে গিয়ে খোঁজখবর নিচ্ছে।